FRANCMASONERIA (III)

FRANCMASONERIA (III)

PE ÎNȚELESUL TUTUROR

Necunoaşterea creează confuzii şi aprecieri eronate ce de multe ori devin groteşti. Cu cât misterul este mai mare cu atât creşte şi reacţia violentă a societăţii. Încă din Antichitate, la Crotona, genialul Pitagora întemeiază o şcoală de filozofie şi ştiinţă, numai pentru tinerii superdotaţi. Toţi studenţii trebuiau să păstreze secretul învăţăturii pitagoreice. Secretul a incitat curiozitatea cetăţii, care era convinsă că şcoala lucrează cu demoni şi i-a dat foc. Pentru a evita reacţiile violente şi demonizarea unor activităţi nobile şi utile societăţii, voi încerca să prezint succint şi pe înţelesul tuturor Francmasoneria, cu istoria şi miturile ei, cu succese şi eşecuri, ce au dat naştere la interpretări răutăcioase ce ţin de satanism sau de teoriile conspiraţiei. Sper că ridicarea vălului lui Isis va arunca lumină asupra misterului ce învăluie Francmasoneria.

Pentru o scurtă perioadă de timp, sovieticii îi pun ideologic în dificultate pe americani. Construiesc şi ei bomba atomică, apoi pe cea cu hidrogen (Bomba Ţarului – 50 MT), sunt primii în cosmos, uimind lumea cu primul satelit artificial al Pământului, „Sputnik I”, dovedind că rachetele lor sunt superioare celor americane. Lansează la apă spărgătorul de gheaţă „Lenin”, prima navă civilă cu propulsie nucleară, construiesc hidrocentrale uriaşe, dezvoltă sistemul de căi ferate şi construiesc o aviaţie puternică, iar sportivii sovietici domină olimpiadele. Aceste mari realizări, sprijinite de o propagandă puternică, conving multe state să îmbrăţişeze comunismul – unele de bună voie, altele de nevoie. Împreună cu China comunistă, creează şi sprijină „fronturi de eliberare naţională” în America Centrală, Africa şi Asia. Americanii, la rândul lor, îşi demonstrează puterea militară în Vietnam. Sprijinit nelimitat de ruşi şi chinezi, Vietnamul învinge şi umileşte cea mai mare putere a lumii. În scurt timp, economia americană alocă bugete uriaşe şi lansează programul „Apollo”, ce finalizează cu primul om care a păşit pe Lună – Neil Amstrong (ca şi Aldrin, mason). Alţi următori 11 cosmonauţi americani vor păşi pe Lună, restabilind prestigiul USA. Nemaiavând interes propagandistic, sovieticii îşi limitează drastic programul cosmic.

Americanii vor lansa primul submarin nuclear, „Nautilus”, ce va traversa Polul Nord pe sub calota de gheaţă, vor dezvolta o uriaşă flotă de avioane intercontinentale, militare şi civile, o imensă flotă cu portavioane propulsate nuclear şi vor face paşi gigantici în domeniul cercetării – de la cercetarea originii universului cu ajutorul telescopului Hubble, la descoperirea genomului uman. Computerul, internetul şi telefonul mobil vor schimba faţa lumii. După epuizanta cursă a înarmării, după sterilele finanţări nerambursabile a „fronturilor de eliberare” şi a statelor comuniste cu economii falimentare, culminând cu dezastrul din Afganistan, URSS intră în declin economic şi militar. Frica de un posibil holocaust nuclear duce la întâlnirea istorică de la Malta. Cei doi mari conducători ai celor două super-puteri, Bush şi Gorbaciov, hotărăsc schimbarea lumii. URSS nu mai poate ţine graniţele de est şi, în 1989, la două secole după Revoluţia Franceză (1789), imperiul face implozie.

Odata cu căderea „Zidului Berlinului”, în statele est-europene au loc revoluţii. Comunismul este abolit. URSS îşi retrage trupele de ocupaţie – nici la ea acasă lucrurile nu mergeau prea bine. Marele vizionar Gorbaciov doreşte reformarea comunismului birocratic şi osificat. Propune înlocuirea lui cu altul „cu faţă umană”. Comunismul, însă, nu se poate reforma. Orice încercare de transparenţă sau de reforme sociale duce la prăbuşirea sistemului. Erau multe secrete ce trebuiau ascunse – milioanele de morţi, milioanele de deţinuţi politici, „munţii de aur” cheltuiţi pentru propagandă şi „ajutor frăţesc”. Dezastrul era aproape. În 1991, URSS se dezmembrează. Noul stat, Rusia, renunţă la comunism. Poporul rus, care a plătit cu 60 de milioane de vieţi, a devenit Liber.

Sistemul comunist, început la semnalul dat de tunul crucişătorului „Aurora”, în octombrie 1917, care anunţa „zori noi”, cu oameni noi, forjaţi în lupta de clasă, ce vor făuri „visul de aur al omenirii”, a luat sfârşit. Unde se greşise? Cum oare o teorie atât de generoasă s-a transformat într-un coşmar? Chiar de la naştere, când Marele Orient Francez a proclamat Egalitatea, când însăşi natura nu-i face pe oameni egali, nici ca inteligenţă, nici ca talent şi putere de creaţie, nici ca adaptare la transformările sociale şi tehnice din ce în ce mai rapide. Proprietatea comună este contra naturii, pentru că acumularea este forţa motrică a societăţii. Distrugerea bisericii înseamnă distrugerea tradiţiilor, iar negarea lui Dumnezeu, distrugerea speranţelor.

Francmasoneria, născătoare a Drepturilor Omului, făuritoare a societăţii moderne, a învins comunismul – copilul ei nelegitim – dar cu pierderi uriaşe. Preţul global al comunismului: 200 de milioane de morţi.

În lupta titanică dintre cele două sisteme, se naşte China modernă – „Fabrica Lumii”. Paradoxal, China are două sisteme ce par a se exclude reciproc – sistemul capitalist, legalizat de înţeleptul Deng Siao Ping (ce importanţă are culoarea pisicii, dacă prinde soareci!) şi sistemul comunist reformat. Cum oare comunismul, ca gropar al capitalismului, coabitează creator cu capitalismul putred? Este o taină a civilizaţiei milenare a Marelui Popor Chinez. Specialiştii în prognoze economice prezic că, în următorii treizeci de ani (eu cred că mult mai repede), China va fi liderul mondial în toate domeniile, înlocuind hegemonia SUA.

Dar… Comunismul a murit, oare? Poate că acest sistem se autodistruge după trei sau patru generaţii, când ultima generaţie se întoarce la acumulare, libertate şi credinţă… poate că totul este ciclic… sigur este, însă, că sărăcia este generatoare de comunism.

După cum am văzut, Francmasoneria, chiar şi în situaţii scăpate de sub control, a făurit istoria modernă şi contemporană a lumii. Multe state moderne sunt rodul lucrării lor: Statele Unite ale Americii – primul stat masonic din istorie; pe Continentul European: Germania, Anglia, Italia, Turcia şi chiar România, iar în viitorul nu foarte îndepărtat (dacă nu vor interveni situaţii incontrolabile), vor fi create Statele Unite Americane (în jurul SUA), Statele Unite ale Europei (în jurul Uniunii Europene), Statele Unite ale Asiei Centrale (în jurul Chinei), Statele Unite ale Sud-Estului Asiatic (în jurul Japoniei). Rămâne de văzut dacă enigmatica şi imprevizibila Rusia va opta pentru Europa sau Asia.

Principalele evenimente istorice ale planetei – revoluţiile de orice fel şi de orice culoare sunt rodul Francmasoneriei – anii 1642, 1789, 1848, 1871 şi 1989, revoluţiile sud-americane purtate de Simon Bolivar şi Fidel Castro (ambii masoni), revoluţiile asiatice din China, Coreea şi Vietnam (Ho Si Minh era mason!). Cele din România din 1821, 1848, 1864, 1918, 1989 sunt tot opere masonice. Şi după cum am văzut, cea mai mare revoluţie din lume, „Revoluţia Socialistă din octombire”, a fost gândită în laboratoarele Marelui Orient Francez şi executată de masonul Vladimir Ilici Lenin. Comunismul, cel mai mare experiment social, în cei 75 de ani s-a dovedit incompatibil: doctrina comunistă avea o poziţie diferită faţă de religie, politică, economie, structura gândirii, poziţia faţă de umanism şi faţă de cultul personalităţii. Francmasoneria s-a implicat activ în plan social, în apărarea libertăţii individuale şi publice, în devotamentul şi patriotismul membrilor săi, în opere filantropice, în adoptarea legilor din domeniul învăţământului şi culturii, urmărind realizarea şi perfecţionarea umană, indiferent de rasă şi religie, obţinerea adevărului, păcii şi progresului, a binelui şi bunăstării pe planetă.

Eşecurile, încălcarea nobilelor principii, au fost din cauza naturii controversate a omului, a neînţelegerii rolului şi rostului său pe Pământ. Implicarea politicului în masonerie a corupt de multe ori şi încă mai corupe. Francmasoneria a fost „excomunicată” în multe ţări şi în multe rânduri de către fascism sau comunism – copiii ei degeneraţi şi nelegitimi.

Metafizica Francmasoneriei a dus la repetate conflicte cu biserica, fiind de multe ori acuzată de erezie şi satanism. Mari scandaluri au zguduit Francmasoneria – cel al ucigaşului în serie, Jack Spintecătorul – 1888 sau cel al lojii „Propaganda Due” (fondată în 1877 şi trecută în adormire în 1981). Mari denigratori au calomniat-o (vezi Leo Taxil, un jurnalist mediocru în căutare de celebritate), Francmasoneria însă, renăscând precum Pasărea Phoenix, şi-a jucat întotdeauna rolul universal. Acum se confruntă cu marile probleme ale vremurilor ce mâine vor veni: încălzirea globală, epuizarea resurselor fosile, modificarea mediului, înmulţirea excesivă a populaţiei şi marile emigrări de la sud la nord, fundamentalismul religios, proliferearea armelor nucleare, recrudescenţa terorismului, creşterea alarmantă a sărăciei şi foametea ce se arată la orizont. Va găsi ea oare soluţii?

Francmasoneria niciodată nu şi-a propus să pregătească o lume mai bună, ci să pregătească oameni care vor face o lume mai bună. Nicio obedienţă masonică nu doreşte să fie o religie, nu are nici dorinţa şi nici posibilitatea de a deveni un guvern la scară mondială. Francmasoneria nu dispune de fonduri secrete şi nici de comori ascunse. Ea subzistă numai din cotizaţii şi donaţii. Ca şi vechii masoni constructori, care nu ridicau edificii pentru propriul orgoliu, ci cu scopul de a celebra „Lucrarea”, care nu este supusă nici timpului şi nici spaţiului. În concepţia Francmasoneriei, „Templul” este imaginea simbolică a Omului, a acestui univers sublim din care scânteia divină nu dispare niciodată. Ritualurile Francmasoneriei vor să fie una din căile spre perfecţionarea omului şi de aceea Francmasoneria merită respectul societăţii.

MIHAI ŞURUBARU

Bibliografie:

Francmasoneria – Istorie şi Iniţiere (Cristian Jacq)

Francmasoneria – Simbolism (Paul Ștefănescu)

Istoria Franc-Masoneriei (Radu Comănescu şi Emilian Dobrescu)

Documentele constitutive ale Francmasoneriei (Ioan Gabriel Dalea)

La porţile Templului (J.B.M)

Dex Masonic (Olimpian Ungherea)

N.R: Imaginile prezentate la articolul „Francmasoneria I” nu aparţin autorului!

Contents